–Hetta er eitt átak frá russisku myndugleikunum hinumegin vit og skil, sigur leiðarin í Sjómannafelagnum, Johnny Hansen. Norskir miðlar hava roynt at koma í samband við russisku sendistovuna í Norra fyri at fáa eina viðmerking til hørðu atfinningarnar frá sjómannafelagnum, men higartil uttan úrslit. Orsøkin til, at trolarin verður hildin aftur skal vera, at ein feilur varð avdúkaður í loyvisskjølunum, sum trolarin skal hava fyri at kunna fiska í russiskum sjógvi. Norska Kystdirektoratið hevur av misgáum ikki krossað av fyri rækjuveiðu í umsóknini hjá rækjutrolaranum til russisku myndugleikarnar, sum tað átti at havt gjørt. Navarsete krevur svar Liv Signe Navarsete úr Senterflokkinum, sum eisini situr í uttanríkisnevndini, hevur biðið uttanríkisráðharran Børge Brende um svar upp á, hvat hann ætlar at gera fyri at fáa loyst málið. –Hetta er eitt mál, har norski staturin hevur gjørt eitt mistak, men sum manningin á skipinum og reiðaríið nú noyðast at taka avleiðingarnar av. Tað er tí umráðandi, at norsku myndugleikarnir arbeiða skjótt fyri at loysa málið, skrivar Navarsete í viðmerkingunum til fyrispurning sín.